Bome vir woorde 3 by die US Woordfees
Hier is 'n goeienuusstorie wat 'n bietjie verlore gegaan het tydens die US Woordfees.
Op Woensdag 2 Maart is 'n aantal bome geplant by die Hoërskool Lückhoff in die Idasvallei. Bome vir Woorde 3 was 'n amptelike projek van die US Woordfees.
LitNet het reeds oor die storie agter die storie berig, klik hier.
Hier is die projekspan: Nevil Hendrickse (Hoërskool Lückhoff), Jan Odendaal (Projekleier), Lyuda Heath (Hoërskool Stellenbosch), Nina Henn (Sonop), Jarryd Burger (Dagbreek) en Marli van Eeden (Sonop).
Prof. Nico Koopman van die Universiteit Stellenbosch het gehelp plant. Agter hom staan Chris Jooste, Hoof van die Hoërskool Lückhoff en Dr Goliath, die kringbestuurder.
Saartjie Botha het gewys sy kan beter spit as die die meeste ander.
Die studente en die leerders het hande gevat en het die bome saam geplant.
Mieke Van Blommestein is die bemarkingsbestuurder van Reliance kompos. Sy het aktief gehelp plant. Reliance het die organiese kompos vir die projek geborg.
Jy is nooit te klein om 'n verskil te maak nie. Willem Pretorius, die voorsitter van die bonsaivereniging, vertel dat bonsai gewoonlik met oorlog verbind is, want die Westerse soldate wat in die Ooste gaan veg het, was die mense wat hierdie kunsvorm in die Weste begin beoefen het. Die Wêreldbonsaivereniging het egter besluit om dit te stop en 'n aantal woude van vrede is geplant. Hier is een so 'n bonsaiwoud. Die leerders van Lückhoff en die studente van die Universiteit Stellenbosch is genooi om saam 'n bonsaiwoud van vrede te onderhou. Dit is 'n langtermynprojek en sal in die Botaniese Tuin plaasvind.
Persoonlike sorg. Die bome is geskenk deur die Botaniese Tuin in Stellenbosch.
Die orkes van die Hoërskool Stellenbosch het die musiek verskaf.
Mag ons vrede ervaar. Mag ons ook aktief vrede nastreef. Dit is my bede op hierdie allerheiligste dag in die Christen-kalender. Net soos honde en katte in vrede KAN saamleef, so moet mense ook leer dat Christene, Moslems, Jode, Hindoes, ateïste en vele meer kan saamleef, kan vriende wees, en saam-saam die wêreld 'n beter plek kan maak. May we experience peace. May we actively work towards peace. That is my prayer on this, the most holy day on the Christian Calendar. Just like cats and dogs CAN live in peace, so too can Christians, Muslims, Jews, Hindus, atheists and many more take hands, be friends and jointly make the world a better place.
Ek het vanoggend hierdie kiekies geneem van ons honde en katte wat my ma se bed deel. I took these delightful pictures of our cats and dogs sharing my mother's bed this morning.
Twee niggies en twee neefs @US Woordfees
Ek het 'n neef ontdek by die US Woordfees. Jip. 'n Bloedneef. Hy het nou al afgetree en ons het mekaar vir die eerste keer ontmoet by die Woordfees.
My pa was die jongste van twaalf kinders, so ons was altesaam 36 neefs en niggies. Daar is inderdaad nóg wat ek nog nooit ontmoet nie.
Gou 'n stappie terugneem: Twee van my niggies het opgetree by die Woordfees. My niggie Magda de Vries is redelik bekend in musiekkringe en my niggie, Marinda van Zyl, is besig om bekend te word onder die literatore.
Ek en Marinda het mekaar eers twee jaar gelede "ontdek" toe ek gevra is om haar te gaan sien oor haar vorige boek Wilhelmina Radebe kom kuis. Sy begin toe praat oor Gobabis. Ek noem dat my pa daar gebore is. Sy staan op, gaan haal 'n klein foto'tjie en vra: "Ken jy die mense?"
"Ja," seg ek. "Dit is my oupa en ouma."
"Wel," seg Marinda. "Dit is my oupa en ouma ook."
Sy was nou op die fees om oor haar volgende roman, Amraal te praat. Marinda se man, Jan, sien my toe en hy roep my nader. "Weet jy wie hierdie man is?"
"Nee," antwoord ek.
"Louis Muller," sê die man.
Tóé weet ek. "Jou pa en ma was Dawie en Hannie Muller," vra ek?
"Ja," antwoord my neef.
Die joernalis Helené Prinsloo was daar, so sy het hierdie mooi foto van ons saam geneem.
Toe my niggie, Magda, optree, was Louis en sy vrou ook daar. Magda moes oppak, so ek het net een vinnige, swak selfoonfoto van haar en Lous, en Louis se vrou. Sug.
Dit was baie lekker. Ons sal moet kuier nou dat die Woordfees verby is!
Magda tydens die konsert
Magda is op pad na die KKNK toe. As julle nog nie kaartjies het nie, doen julleself 'n guns en gaan kyk! Bespreek hier!
US Woordfees: Haal die vrees uit vis
Op Vrydagoggend 11 Maart het Susina Jooste, die direkteur van The Private Hotel School in Stellenbosch, en Henk Stander, 'n baie ywerige visserman en die algemene bestuurder van Maties se akwakultuureenheid, 'n baie interessante en prettige praatjie gehou oor vis en seekos. Hulle twee is die skrywers van Die Suid-Afrikaanse vis- en seekoskookboek, wat ook in Engels beskikbaar is as The South African Fish and Seafood Cookbook.
Almal wat wou het 'n glasie vonkelwyn gekry.
Daar was vars oesters
Mossel- en spekhappies
'n Lekker gehoor
en praktiese maniere om jou selfoon te gebruik.
Jacques Ensink, die feesfotograaf
US Woordfees: Kiekies van Kô lat ons sing
Adam Small as struggledigter: dit was die tema van Kô lat ons sing wat op Donderdagaand 10 Maart by die US Woordfees opgevoer is deur werkers van Solms Delta, wat bekend staan as die Delta Soetstemme (die koor) en Delta Langbroeke (die koperblasers).
Die Delta Soetstemme
Die Delta Langbroeke
Adriaan Brand, toenmalige trompetspeler vir die Springbok Nude Girls, was aan die stuur van sake.
Saam met die werkers van Solms Delta het 'n groep professionele musikante en akteurs opgetree. Wessel Pretorius, June van Merch, Frazer Barry, Sandy Gertse, Hemelbesem, Koos Kombuis en Zenobia Kloppers het gedigte voorgedra en gesing. Op tromme was Carlo Fabe, Nicholas Turner was op kitaar en Craig Potgieter het die baskitaar gespeel.
Hemelbesem en Wessel Pretorius
June van Merch, Zenobia Kloppers, Frazer Barry en Sandy Gertse
Carlo Fabe op tromme en Craig Potgieter op die baskitaar
Nicholas Turner op akoestiese kitaar
Die hoogtepunt van die aand was toe Adam Small self op die verhoog verskyn en 'n gedig voorgelees het.
Solms Delta was ook verantwoordelik vir die puik opvoering van Philida van de Delta by die US Woordfees, klik die skakel vir foto's.